OKRESNÁ PROKURATÚRA MALACKY 
Sasinkova 71, 901 01 Malacky	

Číslo: 1 Pv 551/15/1106	Malacky 13.04.2016 
EEČ: 2-13-16-2016

U Z N E S E N I E

Trestná vec:	obv. XXXXX 
Trestný čin:	Prečin Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátorka Okresnej prokuratúry Malacky
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX 
	dátum narodenia: XXXXX 
	miesto narodenia: XXXXX  
	trvalé bydlisko: XXXXX XXXXX XXXXX, Slovensko 
	väzba: nie  
ktorý je stíhaný pre trestný čin:
- Prečin Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov  

na tom skutkovom základe že:
dňa 16.09.2015 v čase o 21.15 h v obci XXXXX na XXXXX ulici mal u seba bez oprávnenia zelenú sušenú rastlinu neznámeho pôvodu zabalenú v dvoch igelitových sáčkoch, ktorú dobrovoľne vydal policajnej hliadke Obvodného oddelenia PZ XXXXX, pričom následným znaleckým skúmaním KEÚ PZ Bratislava bolo zistené, že v plastovom vrecku o rozmere 7,8 x 4,0 cm s hmotnosťou 207 mg sa nachádza konope s koncentráciou 11,9 % hmotnostného THC, obsahujúce 25 mg THC, čo zodpovedá 1 – 3 obvykle jednorazovým dávkam drogy a v plastovom vrecku o rozmere 7,5 x 4,0 cm s hmotnosťou 1069 mg sa nachádzalo konope s priemernou koncentráciou 9,3 % hmotnostného THC, obsahujúce 99 mg THC, čo zodpovedá 3 – 10 obvykle jednorázovým dávkam drogy, pričom rastliny rodu Cannabis (konopa) sú v zmysle zákona NS SR č. 139/1998 Z. z. o omamných látkach, psychotropných látkach a prípravkoch zaradené do I. skupiny omamných látok. 
Podľa §216 odsek 2 Trestného poriadku je určená skúšobná doba pre obvineného nasledovne:
1.	XXXXX, dátum narodenia: XXXXX  
	18 mesiacov
  
Odôvodnenie:
Vyšetrovateľ Okresného riaditeľstva PZ v XXXXX, Odboru kriminálnej polície, Odboru kriminálnej polície po skončení skráteného vyšetrovania v trestnej veci obvineného XXXXX stíhaného pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 2 Trestného zákona predložil vyšetrovací spis s návrhom na podanie obžaloby.

	Preskúmaním spisového materiálu, okolností spáchania skutku ako aj vzhľadom na osobu obvineného, s prihliadnutím na jeho doterajší život a jeho vyhlásenie, že skutok, pre ktorý je trestne stíhaný, spáchal, pričom súčasne vyjadril súhlas s postupom podľa § 216 ods. 1 Trestného poriadku, možno konštatovať, že sú splnené podmienky na podmienečné zastavenie trestného stíhania.

Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak

a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 

b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a

c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	Podľa § 216 ods. 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

Obvinený je trestne stíhaný pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 2 Trestného zákona, za ktorý Trestný zákon umožňuje uložiť trest odňatia slobody vo výmere až do päť rokov. Obvinený je okrem vlastného priznania usvedčovaný výpoveďou svedka XXXXX, zaistenými drogami a znaleckým posudkom, ako aj ďalšími listinnými dôkazmi. Škoda predmetným trestným činom spôsobená nebola. 

Vzhľadom k osobe obvineného treba uviesť, že nebol súdne trestaný, čo preukazuje odpis registra trestov a aktuálne ani nie je trestne stíhaný za iný skutok. Z evidencie priestupkov vyplýva, že obvinený doposiaľ nebol postihnutý za priestupok. Podľa správy z mesta XXXXX obvinený žije u svojej matky, navštevuje Strednú školu priemyselnú v XXXXX a je žiakom 4. ročníka. Mestská polícia v XXXXX neeviduje spáchanie priestupku obvineným.

Na základe uvedených skutočností možno konštatovať, že obvinený XXXXX splnil zákonné podmienky pre rozhodnutie o podmienečnom zastavení trestného stíhania, pretože sa dobrovoľne k spáchaniu vyššie uvedeného prečinu priznal, škoda spôsobená nebola a osobu obvineného možno označiť za bezúhonného. Vzhľadom na prejavenú ľútosť obvineného a jeho celkový postoj k trestnému stíhaniu, možno tento postup považovať za dostačujúci. Obvinenému som určila skúšobnú dobu v trvaní 18 mesiacov vzhľadom na závažnosť skutku. Po jej uplynutí budem skúmať správanie sa obvineného a podľa zistených skutočností rozhodnem o jeho osvedčení sa alebo o pokračovaní v trestnom stíhaní. 

S poukazom na všetky skutočnosti som rozhodla tak, ako je uvedené vo výrokovej časti tohto uznesenia.  
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) 

Mgr. Sandra Dudová 
prokurátorka